Metropolisie help vrou geboorte skenk by taxistaanplekDie beamptes het ŉ ambulans ontbied en intussen die vrou gehelp om haar babadogter in die lewe te bring (Foto: Verskaf) Twee metropolisiebeamptes moes Maandag hul lyf vroedvrou hou toe hulle ŉ vrou in nood gehelp het om geboorte te skenk. Die hoogswanger vrou het by ŉ taxistaanplek in die middestad van Johannesburg geboorte geskenk aan ŉ gesonde babadogtertjie. Volgens Xolani Fihla, woordvoerder van die Johannesburgse metropolisie (JMPD), was die beamptes Evans Lebepe en Danny Ledwaba omstreeks 13:30 in die omgewing van Lillian Ngoyi- en Pixely Ka Seme-straat in die middestad van Johannesburg besig met patrollie. Hulle is deur ŉ man genader wat gesê het dat daar ŉ vrou by die Bree-taxistaanplek in Lillian Ngoyi-straat in kraam gegaan het. “Die beamptes is inderhaas na die taxistaanplek waar hulle die vrou wat op die punt was op geboorte te skenk, aangetref het,” sê Fihla. “Die beamptes het ŉ ambulans ontbied en intussen die vrou gehelp om haar babadogter in die lewe te bring.” Fihla sê die vrou en baba was ontsteld deur die skare mense wat hulle omring het. “ŉ Onbekende vrou het met ŉ skêr en skoenveter na vore gekom om ook hand by te sit. Lebepe het die naelstring gemeet en die skoenveter en skêr gebruik om die naelstring af te sny.” Die ambulans het ŉ ruk daarna by die staanplek aangekom en die vrou en haar baba na die Rahima Moosa Mother and Child- hospitaal in Johannesburg geneem. Hulle was albei in ŉ goeie gesonde toestand toe die ambulans hulle opgelaai het. “Die JMPD loof die beamptes vir hul goeie werk om die stad en sy mense te dien en te help op enige manier moontlik. Dit spreek boekdele van hul toegewydheid,” het Fihla gesê.